Mundtlig beretning

Pædagogisk udvalg har i år haft 2 store fokusområder. Inklusion og udvikling af tyskundervisningen. Dem vil jeg nu springe let og elegant hen over idet der kan læses om dem i det skriftlige materiale der er udgivet i forbindelse med generalforsamlingen.

Naturligvis har pædagogisk udvalg også beskæftiget sig med at hav af andre opgaver.

Vi har f.eks. deltaget i en konference arrangeret af tænketanken SOPHIA, hvor vi blev rystet grundigt igennem af en række oplægsholdere som både talte undervisere, filosoffer og professorer samt en enkelt minister. Desværre var oplevelsen i det store hele nedslående, for deres budskab var tydeligt. De var lige så bekymrede som vi, over hvor den almene dannelse forsvinder hen, når f.eks. de æstetiske læreprocesser, hvor eleverne lærer på en anden måde, hvor de tænker, føler og sanser sig til læringen - Når dette nedprioriteres til fordel for retlinet testrettet undervisning.

For er det ikke lige netop dannelse der skal til for at bryde den negative sociale arv. Og står det ikke lige netop i målene for den nye folkeskolereform at vi skal bryde, eller i hvert fald mindske betydningen af, den sociale arv (mål 2) for at alle børn kan blive så dygtige som de kan (mål 1) Hvis vi forstår almen dannelse ganske enkelt, som en evne til at forholde sig til og handle i forhold til: sig selv, sin omverden og andre, så er det min påstand at vi fjerner os fra målet ved at fratage eleverne de processer hvor de tænker, føler og sanser bare fordi….

Pædagogisk udvalg har naturligvis også et samarbejde med de andre kredse i Det forpligtende kredssamarbejde. I det forum arbejder vi med de pædagogiske problemstillinger vi har til fælles i kredsene. Vi har f.eks. fokus på klasselærerrollen i forhold til kontaktpersonsordningen. Det fremgår af ændringerne til folkeskoleloven i forbindelse med den længere og varierede skoledag, at der stadig skal være en klasselærer. Men rollen kan uddelegeres til flere blandt det undervisende personale, altså både lærere og pædagoger. Men, og jeg citerer:

*”Der skal dog være tale om undervisende personale, som i forvejen er tilknyttet klassen, således at der kan ske en koordination mellem undervisningen og den samlede faglige og sociale udvikling af klassen og den enkelte elev. De særlige opgaver med at få klassen som fællesskab til at fungere skal fortsat varetages i klasselærerfunktionen”.*

Det synes ikke umiddelbart som om det er lykkedes alle steder. Idet vi ser kontaktpersoner som ingen undervisning har i klassen, kontaktpersoner som har kontaktelever i mange forskellige klasser og en ofte brugt vending i de her diskussioner er den om opgaver der falder ned mellem stolene. Simpelthen fordi det netop *ikke* er koordineret hvem der tager ansvar for hvad når klasselærerrollen er uddelegeret til flere blandt det undervisende personale.

I det hele taget fylder folkeskolereformen og implementeringen af den rigtig meget i vores arbejde. Og naturligvis bliver spørgsmålet om hvordan det så går med den stillet ofte. Ja- om børnene er blevet dygtigere ved vi ikke meget om endnu, men på spørgsmålet om hvorvidt de trives kan vi jo se på hvad vi oplever i skolerne.

Det synes som om en del børn føler sig godt tilrette i alt det nye. De profiterer at lektielæsningen, de nyder bevægelsen i undervisningen og har i det hele taget stor glæde af alt det der sker. De beskriver at det er blevet sjovere at gå i skole. Det er ofte de børn som klarede sig godt i forvejen. De børn som også før sommerferien forstod en kollektiv besked, som håndterede skift og vekslen mellem voksne i klassen og som kunne arbejde selvstændigt.

Desværre er der så også en del af eleverne som ikke profiterer af den længere og mere varierede skoledag. Som er helt brugt op når de når til lektielæsningen om eftermiddagen, som har et stort behov for en genkendelig struktureret hverdag med faste voksne. Det ved vi.

Men ressourcerne er små, hele planen var underfinancieret fra starten, og i begge vores kommuner spares der yderligere på vores område. Hvordan skal vi få enderne til at nå sammen, så alle børn får bedst muligt udbytte af deres skolegang? Og så i øvrigt selv udvikle os og ajourføre os fagligt således at vi kan skabe god undervisning af høj kvalitet (for alle børn).

Det er spørgsmål som optager mange lærere og som naturligvis også optager os i pædagogisk udvalg. Derfor er vi også helt sikre på at der stadig vil være mange opgaver til os i pædagogisk udvalg i det næste år.

MH